b'\n_START_ARTICLE_\nParmigiano-Reggiano\n_START_PARAGRAPH_\nParmigiano-Reggiano (parmesaani) on italialainen pitk\xc3\xa4\xc3\xa4n kypsytetty kova juusto. Juusto valmistetaan past\xc3\xb6roimattomasta lehm\xc3\xa4nmaidosta, ja sen kypsytysaika vaihtelee laadun mukaan 12\xe2\x80\x9340 kuukauden v\xc3\xa4lill\xc3\xa4. Parmesaanit ovat suurikokoisia: kokonainen juustokiekko painaa 24\xe2\x80\x9340 kg. Parmesaani on t\xc3\xa4rke\xc3\xa4 raaka-aine monessa italialaisessa ruoassa, etenkin pastoissa. Se toimii hyvin my\xc3\xb6s sellaisenaan p\xc3\xb6yt\xc3\xa4juustona. Parmesaani on yksi l\xc3\xa4nsimaisen keitti\xc3\xb6n k\xc3\xa4ytetyimmist\xc3\xa4 juustoista._NEWLINE_Parmesaanilla on EU:n alkuper\xc3\xa4nimisuoja, ja sit\xc3\xa4 saa valmistaa vain Parman, Reggio Emilian, Modenan, Bolognan ja Mantovan maakunnissa.\n_START_SECTION_\nHistoria\n_START_PARAGRAPH_\nPerim\xc3\xa4tiedon mukaan parmesaani kehitettiin keskiajalla Bibbianossa Reggio Emilian maakunnassa. Juuston tuotanto levisi pian my\xc3\xb6s Parman ja Modenan alueille. Historialliset asiakirjat kertovat juuston olleen jo 1200\xe2\x80\x931300-luvuilla hyvin samankaltaista kuin nyky\xc3\xa4\xc3\xa4n. Kirjailija Giovanni Boccaccio ylisti parmesaania jo vuonna 1348, ja Decameronessa h\xc3\xa4n kirjoittaa parmesaanista tehdyst\xc3\xa4 vuoresta.'